Herrie oor Dis-Chem se ‘moratorium op wit werkers’(Foto: Karen Sandison/ANA) Die apteekgroep Dis-Chem kon Vrydag “nie bevestig” dat ŉ brief wat aan senior bestuur gestuur is en lui dat ŉ moratorium op die aanstelling van wit personeel geplaas is, ŉ “amptelike” Dis-Chem-dokument is nie. ŉ Herrie woed oor die brief, onderteken deur Ivan Salzman, uitvoerende hoof van Dis-Chem, wat sedertdien wyd aangestuur word. Dit lui dat die maatskappy se transformasiepogings rakende sy werknemerprofiel onvoldoende bly en stel dit voorts: “Dit is die koers tussen wit en swart wat tel. Wanneer geen geskikte swart kandidaat dus gevind kan word nie en ŉ wit mens word aangestel, benodig ons verskeie swart mense net om die status quo te handhaaf.” Volgens die brief word ŉ moratorium vanaf 19 September gevolglik op die aanstelling en interne bevordering van wit werkers geplaas; geen aanstellings op bestuursvlak mag sonder die formele goedkeuring van Salzman gedoen word nie en die behaal van gelyke indiensnemingsteikens sal in bestuurslede se bonusstruktuur ingewerk word. “Dit is ŉ werklikheid; elke streek het ŉ basis om van te werk en ŉ teiken om te behaal,” lui Salzman se brief. Dis-Chem se brief wat op sosiale media gedeel is. Dr. Dirk Hermann, bestuurshoof van Solidariteit, sê Salzman – ŉ wit miljardêr – is bang dat boetes aan die maatskappy opgelê word en sal “eerder wittes offer vir die rasafgod”. Volgens Hermann word geen oorweging aan vaardigheid gegee nie. Hy sê personeel van Dis-Chem het die brief aan Solidariteit gestuur en is glo “die dood voor die oë gesweer” as dit sou uitlek. Hermann sê daar is aanvanklik vermoed dat die brief vals nuus is en dat Solidariteit se regspan aan Dis-Chem geskryf het om navraag te doen. “Ons vra eerstens of dit waar is en tweedens het ons hulle op terme geplaas en gesê ons gaan litigeer as dit waar is. Dié soort rastwak is onwettig ook. Hul regspan skryf toe terug: Slegte nuus – dis sowaar eg, maar goeie nuus, dit is teruggetrek. “Aan die een kant wil ek sê: Mooi so, Dis-Chem, trots dat julle die brief teruggetrek het. Aan die ander kant: Goeie genugtig, hoe het julle in die eerste plek by so ŉ brief uitgekom? Wat sê dit van jul denke en hoe moet ek as wit klant daaroor voel?” Hermann het aan Maroela Media gesê dit is skokkend dat Dis-Chem sy werkers beoordeel op grond van hoe hulle lyk en nie wat hulle doen nie. “Hulle het besluit om hul rug op werkers te draai, met hul gesig na wins.” Hy bestempel dit as ŉ “duur offer” en waarsku dat die mark geneig is om ŉ instelling te straf wat nie moreel reg optree nie. “In Dis-Chem se geval sit hulle met dié probleem dat wit klante se persentasie deelname aan Dis-Chem baie groter is as wit mense se persentasie van die bevolking. Dis-Chem is blootgestel aan koopkrag en dislojaliteit teenoor ŉ spesifieke segment van sy klantebasis kan die groep op langer termyn duur te staan kom,” sê Hermann. Hy sê ondanks Dis-Chem se regspan se terugvoer dat die brief onttrek is, is geen melding gemaak dat die beleid ook opgeskort is nie. Dit beteken Dis-Chem het dit dalk laat vaar, of bloot net opgehou om dit in die openbaar te verkondig. “Ons boodskap aan Dis-Chem is duidelik: Moenie eens probeer om voort te gaan met hierdie ras-eksklusiewe beleid nie.” Dr. Dirk Hermann. (Foto: Reint Dykema) Hermann sê Dis-Chem het begin as ŉ enkele apteek wat met die steun van die gemeenskap só uitgebou is dat die Salzman-familiewaarde nou op ŉ geraamde R8 miljard staan. “Dit is die gemeenskap wat hom gehelp bou het. Baie lede van die gemeenskap is ook gewone wit Suid-Afrikaners wat by hom gekoop het oor die jare – gewone mammas, huisvroue, gesinne. “Hy is suksesvol danksy lojale werkers en lojale klante.” Hermann sê mense is woedend, en tereg ook so. Dis-Chem het in antwoord op ŉ navraag van Maroela Media gesê: “Ons het geen bevestiging dat die brief wat op sosiale media die ronde doen, ŉ amptelike Dis-Chem-dokument is nie en ons is dus nie in ŉ posisie om in hierdie stadium kommentaar te lewer nie.”